

Reg. č.: 207758/2024-1030-191444

**Protikorupčný program**

**Ministerstva hospodárstva**

**Slovenskej republiky**

**(aktualizácia k 30. 06. 2024)**

**Bratislava**

**Jún 2024**

# Úvod

Vláda SR v Programovom vyhlásení na roky 2016 – 2020 stanovila ako jednu z kľúčových úloh zvýšiť vymožiteľnosť práva a systematicky eliminovať korupciu na všetkých stupňoch spoločnosti. V nadväznosti na túto úlohu bol uznesením vlády SR č. 585/2018   
zo dňa 12. decembra 2018 schválený materiál „Protikorupčná politika SR na roky   
2019 – 2023“ (Protikorupčná politika SR), v rámci ktorej boli rezortom uložené nasledujúce úlohy:

B.1. vytvoriť pozíciu protikorupčného koordinátora v podmienkach riadenej inštitúcie

do 28. februára 2019,

B.2. zaviesť riadenie korupčných rizík (RKR) v podmienkach riadenej inštitúcie a identifikovať rizikové oblasti z hľadiska korupcie

do 31. mája 2019,

B.3. na základe posúdenia a vyhodnotenia korupčných rizík prijať rezortný protikorupčný program,   
v ktorom budú uvedené konkrétne protikorupčné systémové opatrenia a zverejniť ho na svojom webovom sídle

do 31. augusta 2019,

B.4. vyhodnocovať plnenie úloh vyplývajúcich z rezortného protikorupčného programu   
a aktualizovať tento program každoročne

do 30. júna za predchádzajúci kalendárny rok.

Uvedené uznesenie v zmysle bodu B.3 stanovilo rezortom povinnosť vypracovať a prijať rezortný protikorupčný program do 31. augusta 2019 a každoročne vyhodnocovať jeho úlohy do 30. júna za predchádzajúci kalendárny rok.

Odbor kontroly a prevencie korupcie (OKaPK) Ministerstva hospodárstva SR (MH SR) vypracoval **Protikorupčný program MH SR** (PKP MH SR) v súlade s Protikorupčnou politikou SR a na základe výsledkov zisťovania, identifikácie, analýzy, posúdenia a vyhodnotenia korupčných rizík a protikorupčných opatrení, predložených jednotlivými útvarmi MH SR, ako aj z úloh Národného protikorupčného programu SR.

V súlade s úlohou B.4 OKaPK MH SR pravidelne aktualizuje PKP MH SR každoročne   
do 30. júna za predchádzajúci kalendárny rok a aktuálne znenie PKP MH SR zverejňuje   
na webovom sídle MH SR na adrese: <https://www.mhsr.sk/ministerstvo/prevencia-korupcie>.

Adresátmi tohto PKP MH SR sú všetci zamestnanci MH SR a jeho účelom je poskytnúť im súbor konkrétnych krokov na predchádzanie korupcii, najmä prostredníctvom protikorupčného vzdelávania v oblasti prevencie korupcie a ochrany oznamovateľov protispoločenskej činnosti formou e-learningu, riadenia korupčných rizík a zmenšovania priestoru na ich vznik   
a existenciu.

**K zlepšeniu kultúry MH SR prispievajú aj** **nastavené vnútorné systémy oznamovania korupcie a inej protispoločenskej činnosti,** ktoré nabádajú k zodpovednému prístupu zamestnancov, povzbudzujú ich k tomu, aby na také prípady upozorňovali a oznamovali nekalé praktiky, čím prispievajú k tomu, že sa na MH SR viac korupcia netoleruje a je postavená mimo spoločenskú normu, t. j. **Interný systém oznamovania** **podozrení z protispoločenskej činnosti.**

Cieľom je zabezpečiť bezpečné a efektívne oznamovanie a preverovanie oznámení týkajúcich sa protispoločenskej činnosti, s ktorou sa zamestnanci MH SR, osoby v inom obdobnom vzťahu vrátane zamestnancov vybraných právnických osôb v pôsobnosti MH SR stretnú pri výkone pracovných činností.

Oznamovanie podozrení z protispoločenskej činnosti v zmysle zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov v znení zákona č. 189/2023 Z. z. (ďalej len „zákon o ochrane oznamovateľov“), ktorý upravuje podmienky poskytovania ochrany osobám v pracovnoprávnom vzťahu alebo v inom obdobnom vzťahu v súvislosti s oznamovaním kriminality alebo inej protispoločenskej činnosti[[1]](#footnote-1)) (ďalej len „protispoločenská činnosť“) má MH SR upravené riadiacim aktom – **Smernica MH SR o podávaní, prijímaní, preverovaní a evidencii oznámení v zmysle zákona o ochrane oznamovateľov**. Smernica určuje podrobnosti o podávaní, evidovaní, prijímaní, preverovaní a vybavovaní oznámení o protispoločenskej činnosti (ďalej len „oznámenia“), povinnostiach a oprávneniach zodpovednej osoby, prijímaní opatrení na odstránenie nedostatkov zistených pri preverovaní oznámení a komunikácii s oznamovateľom vo veci týchto opatrení, prijímaní opatrení proti bráneniu v oznamovaní protispoločenskej činnosti v podmienkach MH SR   
(tzv. odvetné opatrenia a odvetná činnosť), ochrane oznamovateľa, zachovaní mlčanlivosti o totožnosti oznamovateľa a totožnosti dotknutej osoby, spracúvaní osobných údajov uvedených v oznámení a ochrane osobných údajov oznamovateľa a vzťah k vybraným právnickým osobám v pôsobnosti MH SR.

Súčasne MH SR má na tento účel zriadenú **protikorupčnú linku** (e-mailová adresa), ktorá je zverejnená na internej webovej stránke MH SR (intranete) a stručne info aj na webovom sídle MH SR na adrese: <https://www.mhsr.sk/ministerstvo/prevencia-korupcie/protikorupcna-linka>.

# Východiská a ciele

V Protikorupčnej politike SR je použité vymedzenie pojmu korupcia ako zneužitie moci alebo postavenia vo vlastný prospech alebo v prospech iných osôb a opiera sa o Dohovor OSN proti korupcii.[[2]](#footnote-2)). Aj Európska komisia (EK) v súvislosti s Európskymi štrukturálnymi a investičnými fondmi (EŠIF) používa všeobecné vymedzenie pojmu korupcia ako „zneužitie (verejného) postavenia na osobný prospech.“[[3]](#footnote-3)) a zdôrazňuje, že korupčnými platbami či transakciami   
sa napomáha mnohým ďalším druhom podvodov, ako sú napríklad falošné fakturácie, fiktívne výdavky alebo neplnenie zmluvných špecifikácií.

V súčasnosti samotný pojem korupcia nie je ako termín v slovenských právnych predpisoch osobitne vymedzený, avšak problematika prevencie a postihovania korupcie je obsiahnutá v právnom poriadku SR v rôznych právnych predpisoch, najmä v týchto:

* zákon č. 300/2005 Z. z. Trestný zákon v znení neskorších predpisov(TZ), ktorý upravuje hmotnoprávne ustanovenia týkajúce sa korupcie vo viacerých hlavách osobitnej časti.   
  Tretí diel ôsmej hlavy s názvom Korupcia upravuje trestné činy prijímania úplatku   
  (§ 328 – 330 TZ), podplácania (§ 332 – 334 TZ), nepriamej korupcie (§ 336 TZ), volebnej korupcie (§ 336a TZ), športovej korupcie (§ 336b TZ). Vzhľadom na to, že rozhodujúci priestor a hlavné nebezpečenstvo korupcie sa dotýka predovšetkým verejnej správy, obsahuje TZ aj vybrané trestné činy verejných činiteľov, a to zneužívania právomoci verejného činiteľa (§ 326 TZ) a marenia úlohy verejným činiteľom z nedbanlivosti   
  (§ 327 TZ);
* zákon č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov v znení neskorších predpisov v znení zákona č. 189/2023   
  Z. z., ktorý zefektívňuje ochranu poskytovanú oznamovateľom protispoločenskej činnosti;
* zákon č. 181/2014 Z. z. o volebnej kampani a o zmene a doplnení zákona č. 85/2005 Z. z.   
  o politických stranách a politických hnutiach v znení neskorších predpisov, ktorý zlepšuje transparentnosť financovania politických strán a dôslednejšiu evidenciu darov pre politické strany a politické hnutia;
* zákon č. 91/2016 Z. z. o trestnej zodpovednosti právnických osôb a o zmene a doplnení niektorých zákonov v znení neskorších predpisov, ktorý umožňuje trestné stíhanie právnických osôb pre trestné činy korupcie;
* zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov, ktorý zavádza register všetkých fyzických a právnických osôb, ktoré nie sú subjektom verejnej správy, avšak prijímajú finančné prostriedky zo štátneho rozpočtu, rozpočtu obce alebo vyššieho územného celku, európskych štrukturálnych a investičných fondov, či iné verejné prostriedky. Jeho cieľom   
  je transparentnosť konečných užívateľov výhod a prehľadnosť vzťahov a prepojení súkromného sektora s orgánmi verejnej správy;
* zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a  zákon č. 154/2001 Z. z. o prokurátoroch a právnych čakateľoch prokuratúry v znení neskorších predpisov, ktorý zaviedol povinnosť v majetkových priznaniach uvádzať aj záväzky a dary v hodnote nad 6600 €;
* ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov (zákon o konflikte záujmov) v platnom znení.

Hlavný cieľ Protikorupčnej politiky SR je zmenšiť a odstrániť priestor a príležitosti   
pre korupciu vo všetkých oblastiach verejnej moci, hospodárstva a spoločnosti a zvýšiť dôveru verejnosti k zamestnancom verejného sektora a orgánom verejnej moci. Jej účelom   
je zlepšiť protikorupčnú prevenciu a boj proti korupcii a zohľadňovať pritom súčasnú dynamiku vo vývoji korupčných javov, podmienok a príležitostí, vzniku nových korupčných situácií, identifikovaných korupčných rizík a príčin korupcie.

**Korupčné riziko** predstavuje existenciu príležitosti, pravdepodobnosti alebo možnosti vzniku korupcie a nákladov spojených s touto korupciou. Zahŕňa aj príčiny alebo podmienky, ktoré uľahčujú vznik situácie priaznivej pre podplácanie, korupciu, korupčné konanie a správanie, vrátane postoja, reči, pohybov, gest, signálov a ďalších prejavov, o ktorých je možné odôvodnene predpokladať, že osoba dáva najavo svoj úmysel byť účastníkom korupčného vzťahu. Je to napríklad varovný signál, že môže alebo by mohlo dôjsť k zneužitiu právomoci alebo postavenia vo vlastný prospech alebo v prospech iných osôb.

Pod pojmom **protikorupčná prevencia** sa rozumejú systematické postupy na:

1. odhaľovanie a odstraňovanie príčin, príležitostí a podmienok priaznivých pre vznik a existenciu korupcie;
2. zmenšovanie a odstraňovanie korupčných rizík;
3. zníženie pravdepodobnosti alebo možnosti vzniku korupcie;
4. odradzovanie osôb od páchania trestných činov korupcie;
5. posilňovanie kultúry etiky, integrity a protikorupčného povedomia.

Protikorupčná prevencia a vykonávanie Protikorupčnej politiky SR sa riadi týmito všeobecnými zásadami:

* + - 1. Zásada právneho štátu („Rule of law“);
      2. Zásada nulovej tolerancie korupcie;
      3. Zásada vyvoditeľnej zodpovednosti;
      4. Zásada transparentnosti;
      5. Zásada integrity a čestného a dôveryhodného výkonu verejnej moci;
      6. Zásada zvyšovania protikorupčného povedomia;
      7. Zásada spolupráce;
      8. Zásada dôkazného základu.

# Národný protikorupčný program SR a jeho aktualizácie

Národný protikorupčný program SR (NPKP) vypracoval Úrad vlády SR prostredníctvom odboru prevencie korupcie a pravidelne ho aktualizuje k 30. júnu za predchádzajúci kalendárny rok.

Hlavným cieľomNPKP je prijať opatrenia na zmenšenie priestoru a príležitosti pre korupciu vo verejnom sektore, na účinné postihovanie jej páchateľov, zvýšenie dôvery verejnosti k orgánom verejnej moci a v zmysle Programového vyhlásenia vlády na roky 2020 – 2024 dosiahnuť v rebríčku vnímania korupcie Transparency International zlepšenie o 20 miest oproti aktuálnemu umiestneniu.

NPKP realizujú ústredné orgány štátnej správy, ako aj ostatné orgány verejnej moci a organizácie v zriaďovateľskej a zakladateľskej pôsobnosti orgánov verejnej správy, ktoré sa svojimi námetmi aktívne podieľali na jeho vypracovaní. NPKP stanovil ciele a opatrenia, ktoré svojou významnosťou a charakterom presahujú možnosti a rozsah pôsobnosti jednotlivých rezortov, ktoré majú vykonávať so zreteľom na zvýšenie účinnosti prevencie a postihovania korupcie.

Aktualizovaný NPKP opätovne stanovuje východiská, účel a ciele s ohľadom na vývoj situácie na Slovensku, vyhodnocuje stav a mieru plnenia úloh stanovených v NPKP, prehodnocuje časové rámce zatiaľ nesplnených úloh a stanovuje ďalšie úlohy pre hlavných adresátov programu.

Aktualizovaný NPKP k 30. júnu 2020 stanovil ciele a opatrenia, z ktorých pre MH SR vyplývali 3 opatrenia, v jednom prípade je MH SR gestorom a v dvoch prípadoch bolo MH SR spolugestorom (úlohy v rámci spolugestorstva sú splnené).

Návrh aktualizácie NPKP k 30. júnu 2021 nebol schválený navrhovaným uznesením vlády SR.

# Riadenie korupčných rizík MH SR

MH SR z uznesenia vlády č. 585/2018 splnilo úlohu B. 1 tým, že k 1. februáru 2019 vytvorilo OKaPK, riaditeľ ktorého bol vymenovaný ministrom hospodárstva SR za protikorupčného koordinátora.

V rámci splnenia úlohy B. 2 OKaPK vypracoval v zmysle metodického odporúčania Úradu vlády SR k riadeniu korupčných rizík (RKR) zo dňa 30. januára 2019 Metodiku analýzy, hodnotenia a identifikácie korupčných rizík v rámci MH SR, na základe ktorej organizačné útvary identifikovali korupčné oblasti, pozície, činnosti, procesy a postupy na každom stupni riadenia. Každý priamy nadriadený – minister, generálny tajomník služobného úradu, štátny tajomník I, štátny tajomník II, generálny riaditeľ sekcie, riaditeľ odboru (RO), vedúci oddelenia na svojej úrovni identifikoval korupčné riziká a navrhol opatrenia, ktoré môže prijať a zaviesť vo svojej pôsobnosti a ktoré je potrebné ďalej rozpracovať a prijať na úrovni MH SR.

Výsledky zisťovania, identifikácie, analýzy, posúdenia a vyhodnotenia korupčných rizík slúžia ako dôkazný základ, sú každoročne aktualizované a OKaPK ich zapracováva do **Zoznamu korupčných rizík MH SR,** v členení podľa útvarov a podľa stupňa významnosti rizika   
od najvyššieho po najnižší (5-veľmi vysoká, 4-vysoká, 3-stredná, 2-nízka, 1-veľmi nízka),   
a predkladá ministrovi hospodárstva SR. Materiál obsahuje analýzy - tabuľky s uvedením procesov (podprocesov, činností) z hľadiska možných korupčných rizík, vyhodnotenia   
a opatrení na úrovni vedúcich zamestnancov organizačných útvarov.

K identifikovaniu potenciálnych korupčných rizík a zabezpečeniu RKR je MH SR zapojené   
aj do **Informačného systému riadenia korupčných rizík** (IS RKR), ktorý vytvorilÚrad vlády SR (ÚV SR) a spravuje ho prostredníctvom Datacentra. MH SR spustilo prieskumy – formou elektronického anonymného dotazníka pre svojich zamestnancov, ktoré boli vytvorené   
ÚV SR v roku 2020, 2021, 2022 aj v roku 2023 a výsledky sú spracované v IS RKR.

Týmto postupom je zavedený **funkčný systém RKR** v podmienkach MH SR, ktorý OKaPK koordinuje a vykonáva dohľad nad jeho vývojom, fungovaním a vykonávaním.

OKaPK po vykonaní analýzy a prehodnotenia Zoznamu korupčných rizík MH SR vypracoval PKP MH SR, ktorého cieľom je vytvorenie protikorupčného prostredia na MH SR, najmä vzdelávaním a zvyšovaním protikorupčného povedomia zamestnancov, uplatňovaním efektívneho systému na oznamovanie podozrení z korupcie a inej protispoločenskej činnosti, presadzovaním protikorupčného správania a konania na každom stupni riadenia, zavedením a presadzovaním kultúry integrity, etického kódexu vrátane jeho efektívneho osvojovania zamestnancami, transparentnosťou rozhodovania a uplatňovaním vyvoditeľnej osobnej zodpovednosti za porušenie pravidiel a zavinené zlyhania pri výkone verejnej moci.

OKaPK za účelom zisťovania miery úspešnosti prevencie korupcie monitoruje a priebežne získava informácie o korupčných rizikách a o stave vykonávania protikorupčných opatrení poskytnuté organizačnými útvarmi, ktoré následne vyhodnocuje a zohľadňuje zmeny v rámci ich následnej aktualizácie.

* 1. **Protikorupčné opatrenia**

OKaPK preskúmal a vyhodnotil opatrenia a úlohy z PKP MH SR a jeho predchádzajúcej aktualizácie a určil nové opatrenie. Vyhodnotenie plnenia opatrení z predchádzajúcej aktualizácie PKP MH SR je uvedené v Prílohe č. 1.

**Aktuálne protikorupčné opatrenie od 01. 07. 2024:**

1. Vykonať aktualizačné vzdelávanie zamestnancov MH SR a vybraných právnických osôb v jeho pôsobnosti v oblasti prevencie korupcie a ochrany oznamovateľov protispoločenskej činnosti formou e-learningu (úloha B. 13 z uznesenia vlády SR   
   č. 483/2023 z 27. septembra 2023 k Akčnému plánu Iniciatívy pre otvorené vládnutie v Slovenskej republike na roky 2024 – 2026).

**Zodpovedný:** RO KaPK v spolupráci s riaditeľom osobného úradu MH SR

**Termín:**  do 30. júna 2025

Schválila: **Ing. Denisa Saková, PhD.** ministerka[[4]](#footnote-4)

Bratislava[[5]](#footnote-5)

Príloha č. 1

**Vyhodnotenie Protikorupčného programu MH SR**

**4. Aktualizácie protikorupčných opatrení k 30. 06. 2024**

1. Identifikovať a analyzovať príčiny korupčného správania v súkromnom sektore a navrhnúť zodpovedajúce protikorupčné opatrenia (úloha z NPKP – MH SR gestor).

**Zodpovedný:** RO KaPK a riaditeľ Inštitútu hospodárskych analýz v spolupráci   
s odborom zlepšovania podnikateľského prostredia MH SR

**Termín**: do 31. decembra 2023

***Vyhodnotenie:* Opatrenie je splnené.** V nadväznosti na plnenie opatrenia č. 10   
z Národného protikorupčného programu Slovenskej republiky (NPKP) a v zmysle plnenia úlohy v bode B.10 uznesenia vlády SR č. 426 zo 4. septembra 2019 k návrhu NPKP, v ktorom vláda uložila ministrovi hospodárstva SR *„Identifikovať a analyzovať príčiny korupčného správania v súkromnom sektore a navrhnúť zodpovedajúce protikorupčné opatrenia“ „do 31. decembra 2022“*. (bodom B.2 uznesenia vlády SR   
č. 731 z 23. novembra 2022 k návrhu na zrušenie a zmenu niektorých úloh z uznesení vlády SR vláda mení termín úlohy v bode B.10 uznesenia vlády SR č. 426   
zo 4. septembra 2019 z „do 31. decembra 2022“ na „do 31. decembra 2023“.

RO KaPK a riaditeľ Inštitútu hospodárskych analýz MH SR (riaditeľ IHA) zabezpečili vypracovanie analytickej štúdie MH SR – korupcia v súkromnom sektore „*Identifikácia príčin, následkov korupcie v súkromnom sektore a protikorupčné opatrenia*“ (ďalej len „analytická štúdia“).

Motiváciou a cieľom analytickej štúdie je pomocou výsledkov existujúcich štúdií a kvantitatívnej analýzy identifikovať príčiny a následky korupcie v súkromnom sektore, ako aj možnosti jej prevencie. V tomto ohľade boli využité východiská novej inštitucionálnej ekonomickej teórie, ktorá v prvom rade odporúča znížiť dôveru medzi zainteresovanými stranami. Z ďalších odporúčaní je možné spomenúť implementáciu dobrej správy spoločností (angl. corporate governance) do firemných procesov, ale aj osvedčené opatrenia v podobe nasadenia agentov provokatérov, zriadenia protikorupčnej linky alebo pevný odmietavý postoj vedenia spoločnosti proti korupcii.

Vydaním tejto analytickej štúdie je v pôsobnosti MH SR splnené opatrenie č. 1   
z PKP MH SR z 19. júna 2023 (aktualizácia k 30. júnu 2023) a úloha v bode B.10 uznesenia vlády SR č. 426 zo 4. septembra 2019 k návrhu NPKP vyplývajúca MH SR ako gestorovi úlohy. Minister hospodárstva SR dňa 2. októbra 2023 odsúhlasil zverejnenie analytickej štúdie.

Analytická štúdia MH SR – korupcia v súkromnom sektore „*Identifikácia príčin, následkov korupcie v súkromnom sektore a protikorupčné opatrenia*“ je zverejnená   
na webovom sídle MH SR v časti „IHA“.

[2/2023 Brať či nebrať: korupcia v súkromnom sektore | Komentáre | Publikácie | Inštitút hospodárskych analýz | Ministerstvo | MHSR](https://www.mhsr.sk/ministerstvo/centrum-pre-hospodarske-otazky/publikacie/komentare/22023-brat-ci-nebrat-korupcia-v-sukromnom-sektore?csrt=12151938115749176266)

1. Aktualizovať vnútorný riadiaci akt „Smernica MH SR o podávaní, preverovaní a evidencii oznámení v zmysle zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov“ v súvislosti   
   so zákonom č. 189/2023 Z. z. z 10. mája 2023, ktorým sa mení a dopĺňa zákon č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov (ďalej len „novela zákona o ochrane oznamovateľov“). Novela zákona o ochrane oznamovateľov nadobúda účinnosť 1. júla 2023 okrem čl. I bodov   
   19, 20, 27, 28, 42, 43, a 46, ktoré nadobúdajú účinnosť 1. septembra 2023.

**Zodpovedný:** RO KaPK

**Termín**: do 31. augusta 2023

***Vyhodnotenie:* Opatrenie je splnené.** OKaPK v súlade s plnením opatrenia č. 2   
z PKP MH SR z 19. júna 2023 (aktualizácia k 30. júnu 2023) vypracoval vnútorný riadiaci akt „*Smernica č. 2/2023 Ministerstva hospodárstva Slovenskej republiky   
z 24. augusta 2023 o podávaní, prijímaní, preverovaní a evidencii oznámení v zmysle zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov v znení zákona č. 189/2023 Z. z.“* (ďalej len „smernica   
č. 2/2023 MH SR“), ktorého návrh riadiaceho aktu bol predmetom vnútroministerského pripomienkového konania a podľa čl. 9 ods. 8 Rokovacieho poriadku Porady vedenia   
MH SR dňa 23. augusta 2023 prerokovaný a schválený formou tzv. hlasovaním   
per rollam. Ministrom hospodárstva SR bol schválený a podpísaný dňa 24. augusta 2023. Smernica č. 2/2023 MH SR bola elektronicky zaslaná na oboznámenie všetkým zamestnancom MH SR a predstaviteľom vybraných právnických osôb v pôsobnosti   
MH SR dňa 30. augusta 2023 a je zverejnená na internej webovej stránke MH SR (intranete) a predmetných právnických osôb. Smernica č. 2/2023 MH SR nadobudla účinnosť 1. septembra 2023.

Súčasne MH SR má pre tento účel zriadenú **protikorupčnú linku** (e-mailová adresa), ktorá jezverejnená na internej webovej stránke MH SR (intranete) a stručné info   
aj na webovom sídle MH SR na adrese:

<https://www.mhsr.sk/ministerstvo/prevencia-korupcie/protikorupcna-linka>.

1. V nadväznosti na novelu zákona o ochrane oznamovateľov aktualizovať Protikorupčnú politiku MH SR a vybraných právnických osôb v jeho pôsobnosti.

**Zodpovedný:** RO KaPK

**Termín**: do 31. augusta 2023

***Vyhodnotenie:* Opatrenie je splnené.** OKaPK v súlade s plnením opatrenia č. 3   
z PKP MH SR z 19. júna 2023 (aktualizácia k 30. júnu 2023) vypracoval vnútorný riadiaci akt „*ROZHODNUTIE č. 2/2023 ministra hospodárstva SR z 24. augusta 2023, ktorým sa vydáva Protikorupčná politika MH SR a vybraných právnických osôb v jeho pôsobnosti“* (ďalej len „rozhodnutie č. 2/2023“). Rozhodnutie č. 2/2023 bolo schválené a podpísané ministrom hospodárstva SR dňa 24. augusta 2023. Rozhodnutie č. 2/2023 bolo elektronicky zaslané na oboznámenie všetkým zamestnancov MH SR   
a predstaviteľom vybraných právnických osôb v pôsobnosti MH SR dňa 30. augusta 2023   
a je  zverejnenéna internej webovej stránke MH SR (intranete), na webovom sídle   
MH SR na adrese: <https://www.mhsr.sk/ministerstvo/prevencia-korupcie> a predmetných právnických osôb. Rozhodnutie č. 2/2023 nadobudlo účinnosť od 1. septembra 2023.

1. Zabezpečiť aktualizačné vzdelávanie zamestnancov MH SR a vybraných právnických osôb v jeho pôsobnosti o opatreniach v oblasti prevencie korupcie a ochrany oznamovateľov protispoločenskej činnosti formou e-learningu (úloha B. 8. z uznesenia vlády SR č. 457/2022 zo dňa 13. júla 2022 k Akčnému plánu Iniciatívy pre otvorené vládnutie v Slovenskej republike na roky 2022 – 2024 ).

**Zodpovedný:** RO KaPK v spolupráci s riaditeľom osobného úradu MH SR

**Termín**: do 30. júna 2024

***Vyhodnotenie:* Opatrenie je splnené.** V súvislosti s opatrením a úlohou č. 4 vyplývajúcou RO KaPK z PKP MH SR z 19. júna 2023 (aktualizácia k 30. júnu 2023) a v zmysle uznesenia vlády SR č. 457/2022 zo dňa 13. júla 2022 k Akčnému plánu Iniciatívy pre otvorené vládnutie v Slovenskej republike na roky 2022 – 2024, v ktorom vláda ukladá ministrom v úlohe B.8.: *„vykonať každoročne školenie zamestnancov zodpovednou osobou v oblasti oznamovania protispoločenskej činnosti do 30. júna 2023,   
do 30. júna 2024“,* ROKaPK v súčinnosti s osobným úradom MH SR zabezpečil pre všetkých zamestnancov MH SR (v termíne od 3. júna 2024 do 17. júna 2024) a vybrané právnické osoby MH SR (v termíne od 5. júna 2024 do 19. júna 2024) aktualizačné   
e-learningové vzdelávanie „*Prevencia korupcie a ochrany oznamovateľov protispoločenskej činnosti 2024“,* ktorého autormi a odbornými garantmi sú zamestnanci OKaPK. Uvedené aktualizačné e-learningové vzdelávanie nahradilo pôvodný Protikorupčný e-learningový program (PELP). Všetci novoprijatí zamestnanci a zamestnanci v rámci adaptačného vzdelávania na MH SR od 1. júna 2023 sú povinní absolvovať aktualizačné e-learningové vzdelávanie „Prevencia korupcie a ochrany oznamovateľov protispoločenskej činnosti 2024“.

Cieľom tohto vzdelávania (vzdelávacieho kurzu) bolo a je zvyšovanie informovanosti   
o opatreniach v oblasti prevencie korupcie na MH SR, posilnenie vnútorných systémov oznamovania protispoločenských činností a ochrany ich oznamovateľov, posilňovanie protikorupčného správania a upevňovania etických zásad všetkých zamestnancov MH SR a zamestnancov vybraných právnických osôb v jeho pôsobnosti v súlade s princípmi štátnej služby, zlepšovanie protikorupčnej prevencie aktívnou účasťou na identifikácii   
a riešení korupčných rizík a na skvalitnení protikorupčnej kultúry v našom rezorte.

O realizácií vzdelávacieho kurzu v termíne od 3. júna 2024 do 17. júna 2024 boli listom č. 223207/2024-1030-187365 zo dňa 3. júna 2024 ten istý deň elektronicky z e-mailovej adresy: [koordinator@mhsr.sk](mailto:koordinator@mhsr.sk) informované všetky organizačné útvary MH SR (MHVsetci).

O realizácií vzdelávacieho kurzu v termíne od 5. júna 2024 do 19. júna 2024 boli listom č. 223207/2024-1030-187511 zo dňa 5. júna 2024 ten istý deň elektronicky z e-mailovej adresy: [koordinator@mhsr.sk](mailto:koordinator@mhsr.sk) informované vybrané právnické osoby MH SR (riaditelia, konatelia a predseda predstavenstva).

1. § 3 písm. b) a c) zákona č. 583/2008 Z. z. o prevencii kriminality a inej protispoločenskej činnosti a o zmene a doplnení niektorých zákonov. [↑](#footnote-ref-1)
2. Články 15 a 16 Dohovoru Organizácie Spojených národov proti korupcii (434/2006 Z. z.). (https://www.unodc.org/documents/treaties/UNCAC/Publications/Convention/08-50026\_E.pdf) [↑](#footnote-ref-2)
3. Dokument EK *Posúdenie rizika podvodu a účinné a primerané opatrenia proti podvodom*, Európske štrukturálne a investičné fondy – usmernenia pre členské štáty a orgány zapojené do programu, 16.06.2014, Európska komisia, EGESIF 14-0021-00. (https://ec.europa.eu/sfc/sites/sfc2014/files/sfc-files/guidance\_fraud\_risk\_assessment\_sk.pdf) [↑](#footnote-ref-3)
4. Podpísané elektronicky v súlade so zákonom č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov. [↑](#footnote-ref-4)
5. Dátum schválenia Protikorupčného programu MH SR (aktualizácia k 30. 06. 2024) je dátum jeho podpisu, ktorý sa spolu s údajmi   
   o podpisujúcej osobe nachádza pri samotnej elektronickej autorizácii. [↑](#footnote-ref-5)